CELEX: 32011R0087
Language: et
Date: 2011-02-02 00:00:00
Title: Komisjoni määrus (EL) nr 87/2011, 2. veebruar 2011 , millega määratakse ELi mesilastervise referentlabor, kehtestatakse laborile konkreetsed vastutusalad ja ülesanded ning muudetakse Euroopa Parlamendi ja nõukogu määruse (EÜ) nr 882/2004 VII lisa

3.2.2011   
            
            
               ET
            
            
               Euroopa Liidu Teataja
            
            
               L 29/1
            
         KOMISJONI MÄÄRUS (EL) nr 87/2011,
   2. veebruar 2011,
   millega määratakse ELi mesilastervise referentlabor, kehtestatakse laborile konkreetsed vastutusalad ja ülesanded ning muudetakse Euroopa Parlamendi ja nõukogu määruse (EÜ) nr 882/2004 VII lisa
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 882/2004 ametlike kontrollide kohta, mida tehakse sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks, (1) eriti selle artikli 32 lõikeid 5 ja 6,
   ning arvestades järgmist:
   
               (1)
            
            
               Määruses (EÜ) nr 882/2004 on sätestatud ühenduse toidu-, sööda- ja loomatervishoiualaste referentlaborite üldised ülesanded, kohustused ja nõuded. ELi loomatervishoiu ja elusloomade referentlaborid on loetletud nimetatud määruse VII lisa II osas.
            
         
               (2)
            
            
               Pärast valikumenetluse lõpetamist tuleks edukaks osutunud labor – Agence Nationale de Sécurité Sanitaire de l'alimentation, de l'environnement et du travail (ANSES) koos oma Prantsusmaal Sophia-Antipolises asuva mesilashaiguste uurimislaboriga – määrata viieks aastaks ühenduse referentlaboriks mesilastervise alal alates 1. aprillist 2011.
            
         
               (3)
            
            
               Lisaks määruse (EÜ) nr 882/2004 artikli 32 lõikes 2 sätestatud üldistele ülesannetele ja kohustustele tuleks liidu tasandil kindlaks määrata mesilaste tervist mõjutavate haigustekitajate omadustega seotud konkreetsed vastutusalad ja ülesanded, et tagada tõhusam koordineerimine. Seega tuleks ELi mesilastervise referentlabori kõnealused konkreetsed vastutusalad ja ülesanded sätestada käesolevas määruses.
            
         
               (4)
            
            
               Seetõttu tuleks määruse (EÜ) nr 882/2004 VII lisa II osa vastavalt muuta.
            
         
               (5)
            
            
               Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Prantsusmaal asuv Agence Nationale de Sécurité Sanitaire de l'alimentation, de l'environnement et du travail (ANSES) määratakse koos oma mesilashaiguste uurimislaboriga ELi mesilastervise referentlaboriks ajavahemikuks 1. aprillist 2011 kuni 31. märtsini 2016.
   Kõnealuse laboratooriumi konkreetsed vastutusalad ja ülesanded on sätestatud I lisas.
   Artikkel 2
   Määruse (EÜ) nr 882/2004 VII lisa II osasse lisatakse järgmine punkt 18:
   
      
                  „18.
               
               
                  ELi referentlabor mesilastervise jaoks
                  
                              Agence Nationale de Sécurité Sanitaire de l'alimentation, de l'environnement et du travail
                           
                        
                              Sophia-Antipolis Laboratory
                           
                        
                              Les Templiers
                           
                        
                              105 route des Chappes
                           
                        
                              BP 111
                           
                        
                              06902 Sophia-Antipolis
                           
                        
                              Prantsusmaa.”
                           
                        
            
   Artikkel 3
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 2. veebruar 2011
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 165, 30.4.2004, lk 1.
   
      LISA
      
         ELi mesilastervise referentlabori konkreetsed vastutusalad ja ülesanded
      
      Lisaks ühenduse loomatervishoiu sektori referentlaborite üldistele ülesannetele ja kohustustele, mis tulenevad määruse (EÜ) nr 882/2004 artikli 32 lõikest 2, on ELi mesilastervise referentlaboril järgmised vastutusalad ja ülesanded.
      
                  1)
               
               
                  Kooskõlastada komisjoniga konsulteerides liikmesriikides kasutatavaid asjaomaseid mesilaste haiguste diagnostikameetodeid, vajadusel eelkõige järgmisel viisil:
                  
                              a)
                           
                           
                              tüpiseerida, säilitada ja vajaduse korral tarnida asjaomaste nakkustekitajate tüvesid, et toetada liidu diagnostikateenust;
                           
                        
                              b)
                           
                           
                              tüpiseerida nakkustekitajaid ning iseloomustada nende antigeene ja genoome, kui see on vajalik ja asjakohane, nt epidemioloogiliste järelmeetmete või diagnooside kinnitamise korral;
                           
                        
                              c)
                           
                           
                              varustada riiklikke referentlaboreid standardseerumite ja muude võrdlusreaktiividega, et standardida liikmesriikides kasutatavat katsemenetlust ja reaktiive, kui seroloogilised testid on nõutavad;
                           
                        
                              d)
                           
                           
                              korraldada liidu tasandil diagnostikameetodite regulaarseid võrdluskatseid koos riiklike referentlaboritega, et anda teavet liidus kasutatavate diagnostikameetodite ja läbiviidud katsete tulemuste kohta;
                           
                        
                              e)
                           
                           
                              säilitada teadmisi Tropilaelaps liigist lesta, tarumardika (Aethina tumida) ja muude asjaomaste haigustekitajate kohta, et võimaldada kiiret eristusdiagnoosi;
                           
                        
                              f)
                           
                           
                              määrata vajaduse korral tihedas koostöös Maailma Loomatervishoiu Organisatsiooni (OIE) määratud piirkondlike referentlaboritega kindlaks nakkustekitajad;
                           
                        
                              g)
                           
                           
                              koostada ja hooldada nakkustekitajate ja nende tüvede ajakohastatud kogu ning mesilashaiguste tekitajate vastaste seerumite ja muude reaktiivide ajakohastatud kogu, kui need on kättesaadavad;
                           
                        
                              h)
                           
                           
                              kaardistada erinevates laborites praegu kasutatavaid menetlusi;
                           
                        
                              i)
                           
                           
                              pakkuda sisemise kvaliteedikontrolli jaoks välja standardteste ja katsemenetlusi või võrdlusseerumeid;
                           
                        
                              j)
                           
                           
                              nõustada komisjoni mesilastervist käsitlevates teaduslikes küsimustes.
                           
                        
            
                  2)
               
               
                  ELi referentlabor:
                  
                              a)
                           
                           
                              aitab aktiivselt kaasa asjaomase haiguse puhangute diagnoosimisele liikmesriikides, uurides diagnoosi kinnituseks, iseloomustamiseks ja episootiliseks uurimiseks talle saadetud patogeeni isolaate ning annab uurimistulemustest komisjonile, liikmesriikidele ja asjaomastele riiklikele referentlaboritele viivitamata teada;
                           
                        
                              b)
                           
                           
                              hõlbustab laboridiagnostikaekspertide väljaõpet või ümberõpet, pidades silmas diagnostikamenetluste ühtlustamist kogu liidus;
                           
                        
                              c)
                           
                           
                              korraldab töökavas kokkulepitu kohaselt riiklike referentlaborite jaoks õpikodasid, sealhulgas koolitab liikmesriikide ja vajaduse korral ka kolmandate riikide eksperte uute analüütiliste meetodite osas;
                           
                        
                              d)
                           
                           
                              annab komisjonile tehnilist abi ja osaleb komisjoni taotlusel rahvusvahelistel foorumitel, eriti kui kõne all on analüütiliste meetodite ühtlustamine ja rakendamine;
                           
                        
                              e)
                           
                           
                              töötab välja seiremeetmed ja võimaluse korral koordineerib liidus mesilaste tervise parandamiseks võetavaid meetmeid, eelkõige:
                              
                                          i)
                                       
                                       
                                          teeb katsete valideerimist käsitlevaid uuringuid või teeb kõnealuste uuringute läbiviimiseks koostööd riiklike referentlaboritega;
                                       
                                    
                                          ii)
                                       
                                       
                                          annab komisjonile teaduslikku ja tehnilist nõu ning kogub ELi referentlabori tööga seotud teavet ja aruandeid;
                                       
                                    
                                          iii)
                                       
                                       
                                          teeb uuringu mesilasperede kollapsi kohta liidus, et luua võrdlusalus mesilaste normaalse hooajalise suremuse jaoks;
                                       
                                    
                        
                              f)
                           
                           
                              teeb mesilashaiguste diagnoosimeetodite osas koostööd asjaomaste pädevate laboritega kolmandates riikides, kus neid haigusi esineb;
                           
                        
                              g)
                           
                           
                              teeb koostööd OIE määratud asjaomaste eksootiliste haiguste piirkondlike laboritega (Tropilaelaps liigist lesta ja tarumardika (Aethina tumida) ja muud liidu jaoks eksootilised haigused);
                           
                        
                              h)
                           
                           
                              kogub ja edastab teavet komisjonile ja asjaomastele riiklikele referentlaboritele eksootiliste ja endeemiliste haiguste ja kahjurite kohta, mis võivad ilmneda ja liitu mõjutada, sealhulgas mesilasperede kollaps.
                           
                        
            
                  3)
               
               
                  Lisaks sellele täidab ELi referentlabor järgmisi ülesandeid:
                  
                              a)
                           
                           
                              valmistab komisjoniga konsulteerides ette eksperimente ja välikatseid teatavate mesilashaiguste tõhusamaks tõrjeks;
                           
                        
                              b)
                           
                           
                              vaatab riigi referentlaborite aastakoosoleku raames üle OIE maismaaloomade tervishoiu eeskirjades ning maismaaloomade diagnostiliste testide ja vaktsiinide käsiraamatus sätestatud asjakohased katsenõuded;
                           
                        
                              c)
                           
                           
                              aitab komisjonil läbi vaadata maismaaloomade tervishoiu eeskirjas ning maismaaloomade diagnostiliste testide ja vaktsiinide standardite käsiraamatus esitatud OIE soovitused.